Anne Dufourmantelle

Anne Claude Alice Dunand (ezkondu ondoren Anne Dufourmantelle izenez ezaguna; Paris, 1964ko martxoaren 20a - Ramatuelle, 2017ko uztailaren 21a) frantziar filosofoa, saiakeragilea, psikoanalista eta unibertsitarioa izan zen.

 Biografia 
Ama frantziar teologo eta analista jungiarra zuen, eta aita anglo-suitzarra; biak Ivan Illichen jarraitzaileak, Anne Dufourmantellek hainbat urte iragan zituen Espainian eta Ertamerikan.

1994an, filosofiako doktoretza tesia egin zuen –La vocation prophétique de la philosophie–, Jean-François Marqueten zuzendaritzapean, Paris-Sorbonako Unibertsitatean, eta Brown Unibertsitatean lizentziatu zen. Irakasle ari izan zen Parisko La Villetteko École nationale supérieure d'architecture eskolan eta psikanalisiko goi-ikasketen institutuan École normale supérieuren eta New Yorkeko Unibertsitatean. L'autre pensée saiakera bilduma zuzendu zuen (Stock argitaletxea). Serge Leclairek aztertuta, psikoanalista eta Freudiar Zirkuluko kide egin zen.

Calmann-Lévyn lan egin zuen editore gisa, non arduratu baitzen filosofiaren alorreko literaturaz eta argitaratu zituzten berrogeita hamar liburu baino gehiagoz. Hachette taldean sartu zen, eta ondoren Stock argitaletxean.

2007tik aurrera, Libération egunkarian kolaboratu zuen.

Anne Dufourmantelle 2017ko uztailaren 21ean hil zen, bihotzekoak jota, Pampelonne hondartzan lagun baten haurra salbatu nahian ari zela.

Hiru seme-alabaren ama izan zen, eta, hil zen arte, Frédéric Boyer idazlearen bikotekidea. Bere alaba Clara Ysé-k (zeinaren aita bere senar ohia baitzen, Bruno Dufourmantelle margolaria –haren izena atxiki zuen–) omenaldia egin zion Libération egunkarian.. Bruno Dufourmantelerekin seme bat ere bazuen, eta Frédéric Boyerrekin, alaba bat, Maud (2003).

1998an, Anne Dufourmantellek Frantziako Akademiaren Raymond de Boyer de Sainte-Suzanne saria jaso zuen La vocation prophétique de la philosophie lanagatik, Nelson Goodmannen Langage de l'art itzuli zuen, eta saiakera bat argitaratu: La Structure de comparution. La Sauvagerie maternelle lanean (2001), haurrak amarekiko duen lotura desegiteko aurre egin behar dion arriskuaz interesatu zen, amak lotura hori gorde nahi izaten baitu inkontzienteki. "Basakeria maternala" kontzeptua garatu zuen Éloge du risque lanean (2011), eta proposatu zuen pasio negatiboei –bere ustez, basakeriarekiko lehenengo dependentzian sortzen direnak– harrera egitea, ukatuak izan beharrean, berarekin dakartzaten beldurrak gainditzeko. En cas d'amour, psychopathologie de la vie amoureuse lanean (2009), maitasunaren bazterketa aztertu zuen, eta subjektuaren eta bere lekukoaren arteko topaketaren gertaera .Intelligence du rêve lanean (2012), «ametsak entzutea» proposatzen du, haien ekintza-ahalmenean; izan ere, haren arabera, «kulturaren historiatik, historia pertsonaletik, ikusgarriarekiko eta ikusezinarekiko dugun harremanetik» jalgitzen dira ametsak.

2018an, hil osteko liburu bat argitaratu zuten, Souviens-toi de ton avenir izenburupean. Nobela honetan, protagonista dira XIV. mendeko mongoliar gerlariak, zeinek bilatzen baitute Ozeano Barera heltzea, Txinatik pasatuz eta Parisko liburu-denda batean biltzen den historialari talde bat.

 Argitalpenak 

 De l'hospitalité, Jacques Derridarekin, Paris, Calmann-Lévy, 1997 
 La Vocation prophétique de la philosophie, Éditions du Cerf, 1998. Frantziako Akademiaren Raymond de Boyer de Sainte-Suzanne saria
 La Sauvagerie maternelle, Paris, Calmann-Lévy, 2001, édition poche 2016 
 La colombe (Marc-Alain Ouakninekin), Le consolé eta Livre d'Habaquoq (Aldina da Silvarekin), Livre de Baruch (Léo Labergekin), La Bible lanean, Paris, Bayard, 2001
 Parcours: entretiens avec Anne Dufourmantelle, Miguel Benasayagekin, Paris, Amazon Media, 2001
 Une question d'enfant, Paris, Bayard, 2002 
 Blind Date: sexe et philosophie, Paris, Calmann-Lévy, 2003 
 Du retour: abécédaire biopolitique, A.Pandolfi, 2003
 Negri on Negri: in conversation, Anne Dufourmantellekin, Taylor & Francis, 2004 
 Procès Dutroux: penser l'émotion, Bruxelles, ministère de la Communauté française, 2004
 American Philo, Avital Ronellekin, Paris, éditions Stock, 2006  
 La Femme et le Sacrifice: d'Antigone à la femme d'à côté, Paris, Denoël, 2007 
 Fighting theory, Avital Ronellekin, l'Illinois Presseko unibertsitatea, 2010 
 Éloge du risque, Paris, Payot, 2011 
 Dieu, l'amour et la psychanalyse, Jean-Pierre Winterrekin, Paris, Bayard Jeunesse, 2011 
 Intelligence du rêve, Paris, Payot, 2012 
 En cas d'amour: psychopathologie de la vie amoureuse, Paris, Rivages, 2012 
 Puissance de la douceur, Paris, Payot, 2013 
 Se trouver, Laure Leter-ekin, Paris, Jean-Claude Lattès, 2014 « Pervers narcissique, comment déjouer ce prédateur », France Info.
 L'Envers du feu, Paris, éditions Albin Michel, 2015 
 Défense du secret, Éditions Payot, 2015
 Souviens-toi de ton avenir, éditions Albin Michel, 2018
 Chroniques, Payot et rivages, 2020

 Erreferentziak 

 Bibliografia 

 Catherine Durieux Benassem, « Dufourmantelle Anne [Paris 1964 — Ramatuelle 2017] », dans Béatrice Didier, Antoinette Fouque, Mireille Calle-Gruber (éd.), Le Dictionnaire universel des créatrices, Paris, Éditions des femmes, 2013, p. 1334.

 Kanpo estekak 

 "Maitasunaren arriskuak", Maialen Akizu, 2025eko otsailaren 16ko Berria

Kategoria:Unibertsitateko irakasleak
Kategoria:Emakume irakasleak
Kategoria:Idazleak
Kategoria:Emakume idazleak
Kategoria:Saiakeragileak
Kategoria:Emakume saiakeragileak
Kategoria:Frantziako saiakeragileak
Kategoria:Frantziako idazleak
Kategoria:Frantziako editoreak
Kategoria:Filosofoak
Kategoria:Frantziako filosofoak
Kategoria:Emakume filosofoak
Kategoria:Emakume argitaratzaileak